เฮขึ้นเงินเดือนบุคลากรการศึกษา
ครม.ปูสัญจรไฟเขียวปรับเงินเดือนครู-บุคลากรการศึกษาร่วม 9.5 หมื่นคน รับนโยบาย ป.ตรี 1.5 หมื่นบาท
23 ต.ค. 2555

ครม.ปูสัญจรไฟเขียวปรับเงินเดือนครู-บุคลากรการศึกษาร่วม 9.5 หมื่นคน รับนโยบาย ป.ตรี 1.5 หมื่นบาท
น.ส.ศันสนีย์ นาคพงศ์ โฆษกประจำสำนักนายกรัฐมนตรี เปิดเผยว่า คณะรัฐมนตรี (ครม.) สัญจร จ.สุราษฎร์ธานี วานนี้ (22 ต.ค. 55) มีมติเห็นชอบการปรับเพิ่มเงินเดือนแรกบรรจุตามวุฒิการศึกษาของข้าราชการครูและบุคลากรการศึกษาทั่วประเทศ และปรับเพิ่มเงินเดือนเพื่อชดเชยผู้ที่ได้รับผลกระทบจากการปรับเพิ่มเงินเดือนแรกบรรจุของข้าราชการครูฯ 
ทั้งนี้ การปรับเพิ่มเงินเดือนข้าราชการครูเพื่อให้สอดคล้องกับการปรับเพิ่มเงินเดือนข้าราชการพลเรือนสามัญ มีผลย้อนหลังตั้งแต่วันที่ 1 ม.ค. 2555 โดยให้มีผลย้อนหลังตั้งแต่วันที่ 1 ม.ค. 2555 ซึ่งกระทรวงศึกษาธิการคาดว่าจะมีข้าราชการครูฯ ที่บรรจุใหม่ และข้าราชการครูที่อยู่ในเงื่อนไขได้ประโยชน์ 9.5 หมื่นคน จากข้าราชการครูที่มีอยู่ในระบบ 6 แสนคน 




 
สำหรับการปรับเพิ่มเงินเดือนแรกบรรจุตามวุฒิการศึกษาของข้าราชการครู เช่น วุฒิปริญญาตรี หลักสูตร 4 ปี ครูตำแหน่งผู้ช่วย เงินเดือนเพิ่มจาก 8,340 บาท/เดือน เป็น 11,920 บาท/เดือน 
วุฒิปริญญาตรีหลักสูตร 5 ปี ตำแหน่งครูผู้ช่วย ปรับขึ้นจาก 9,140 บาท/เดือน เป็น 12,530 บาท/เดือน
วุฒิปริญญาตรีหลักสูตร 6 ปี ตำแหน่งครูผู้ช่วย เพิ่มจาก 10,190 บาท/เดือน เป็น 15,430 บาท/เดือน
วุฒิปริญญาโททั่วไป หรือเทียบเท่า ตำแหน่งครูผู้ช่วย จาก 10,190 บาท/เดือน เป็นเดือนละ 15,430 บาท/เดือนวุฒิปริญญาโทที่มีหลักสูตรกำหนดเวลาศึกษาไม่น้อยกว่า 2 ปี ต่อจากวุฒิปริญญาตรีที่มีหลักสูตรกำหนด 4 ปี ตำแหน่งครูผู้ช่วย เพิ่มจาก 11,600 บาท/เดือน เป็น 16,570 บาท/เดือน และปริญญาเอก ตำแหน่งครูผู้ช่วยเพิ่มจาก 13,770 บาท/เดือนเป็น 19,100 บาท/เดือน
รายงานข่าวระบุว่า งบประมาณที่ใช้ในการปรับอัตราเงินเดือนข้าราชการครูแรกบรรจุในอัตราใหม่ และการปรับเงินเดือนให้ผู้ที่ได้รับผลกระทบ ตั้งแต่วันที่ 1 ม.ค.-30 ก.ย. 2555 มีวงเงินทั้งสิ้น 1,542 ล้านบาท
ทั้งนี้ การปรับเงินเดือนเพื่อชดเชยผู้ได้รับผลกระทบจากการปรับเงินเดือนแรกบรรจุใหม่นั้น ให้ยึดหลักการที่มีช่วงเงินเดือนยึดโยงกับหลักเกณฑ์ที่สำนักงานคณะกรรมการข้าราชการพลเรือนกำหนด ซึ่งมีการปรับฐานเงินเดือนตามเพดานดังนี้
ปวช.ปรับจาก 6,400-6,800 บาท เป็นเดือนละ 7,620-8,080 บาท, ปวส.ปรับเพิ่มจาก 7,670-8,140 บาท เป็น 8,300-9,860 บาท
ปริญญาตรี ปรับเพิ่มจาก 9,140-9,690 บาท เป็น 11,680-12,390 บาท ปริญญาโท ปรับเพิ่มจาก 12,600-13,360 บาท เป็น 15,300-16,220 บาท
ปริญญาเอกปรับเพิ่มจาก 17,010-18,040 บาท เป็นเดือนละ 19,000-20,140 บาท